
LIETUVOS RESPUBLIKOS SEIMAS

REZOLIUCIJA
DĖL RUSIŠKOS IR BALTARUSIŠKOS KILMĖS GRŪDŲ IMPORTO IR TRANZITO Į IR PER EUROPOS SĄJUNGOS TERITORIJĄ UŽDRAUDIMO

2024 m. kovo     d. Nr.
Vilnius

Lietuvos Respublikos Seimas,
atsižvelgdamas į Rusijos vykdomą neteisėtą ir neišprovokuotą karą prieš Ukrainą, kuris yra akivaizdus ir šiurkštus JT Chartijos ir pagrindinių tarptautinės teisės principų pažeidimas;
patvirtindamas solidarumą su Ukrainos žmonėmis bei pakartodamas, kad remiame Ukrainos nepriklausomybę, suverenitetą ir teritorinį vientisumą;  
primindamas JT Chartijos nuostatas, pabrėžiančias visų valstybių įsipareigojimus tarptautiniuose santykiuose susilaikyti nuo grasinimo jėga ar jos panaudojimo prieš bet kurios valstybės teritorijos vientisumą ar politinę nepriklausomybę ir tarptautinius ginčus spręsti taikiomis priemonėmis;
primindamas 1975 m. Helsinkio baigiamąjį aktą, 1990 m. Europos saugumo ir bendradarbiavimo organizacijos (ESBO) Paryžiaus chartiją, 1994 m. gruodžio 5 d. Budapešto memorandumą ir kitus tarptautinius susitarimus ir įsipareigojimus, kuriuos Rusija pažeidė panaudodama ginkluotą karinę jėgą ir įgyvendino okupaciją ir aneksiją Ukrainos teritorijos dalyje – Krymo Autonominėje Respublikoje ir Sevastopolyje;
atsižvelgdamas į 2014 m. kovo 27 d. JT Generalinės Asamblėjos rezoliuciją 68/262 „Ukrainos teritorinis vientisumas“, kuri pasmerkė Rusijos invaziją į Krymą ir neteisėtą jo aneksiją; pareiškė paramą Ukrainos suverenitetui ir jos teritorijos vientisumui ir patvirtino Jungtinių Tautų įsipareigojimą pripažinti Krymą Ukrainos teritorijos dalimi;
pabrėždamas, kad 2022 m. vasario 24 d., kai Rusija agresyviai išplėtė karo veiksmus prieš Ukrainą, geopolitinė padėtis Europoje iš esmės pasikeitė;     
atsižvelgdamas į Rusijos ir jai padedančios Baltarusijos veiksmus, siekiančius destabilizuoti ne tik Europos Sąjungos ir NATO, ypač rytinių jų narių,  bet ir visos Europos saugumą;
primindamas, kad nuo 2022 m. vasario mėn. Rusijos vykdomos plataus masto invazijos į Ukrainą ES yra priėmusi 13 sankcijų Rusijai paketų, kuriais siekiama susilpninti jos ekonominę bazę ir taip apriboti jos pajėgumą vykdyti karą;
įvertindamas 2023 m. lapkričio 9 d. Europos Parlamento rezoliuciją dėl Rusijai taikomų ES sankcijų veiksmingumo, kurioje nurodoma, kad sankcijos yra veiksmingos, tačiau jų poveikis nėra pakankamai didelis, kad apribotų Rusijos pajėgumą vykdyti karą prieš Ukrainą, ir ragina imtis papildomų priemonių, kuriomis būtų padidinta sankcijų aprėptis ir užtikrintas jų vykdymas; kadangi ES sankcijos Rusijai neturi precedento, tačiau poveikis Rusijos ekonomikai kol kas mažesnis nei prognozuota ir yra nerimą keliančių ženklų, kad sankcijų veiksmingumas mažėja;
atsižvelgdamas į būtinybę užtikrinti maisto saugą ES ir pasaulyje, apsaugoti ūkininkus nuo galimos krizės, susijusios su grūdų importu iš Rusijos ir Baltarusijos ir siekiant neskatinti  Rusijos ir Baltarusijos ekonomikų žemės ūkio ir maisto srityse bei apriboti  režimo pajėgumus vykdyti karą prieš Ukrainą;
atsižvelgdamas į Europos Sąjungos kompetenciją priimti sprendimus dėl prekybos reguliavimo,
prašo Europos Komisijos imtis neatidėliotinų veiksmų parengiant atitinkamus teisės aktus, dėl rusiškos ir baltarusiškos kilmės grūdų importo ir tranzito į ir per Europos Sąjungos teritoriją uždraudimo; užtikrinti Europos Sąjungos valstybių narių bendradarbiavimą ir koordinavimą, siekiant įgyvendinti šį uždraudimą efektyviai ir vienodai visoje Europos Sąjungoje;
kviečia Europos Komisiją apsvarstyti galimybę uždrausti rusiškos ir baltarusiškos kilmės maisto produktų importą į Europos Sąjungą, o žemės ūkio produkcijos srautų sureguliavimui naudoti Ukrainos žemės ūkio subjektų tiekiamą produkciją; 
siūlo Europos Komisijai apsvarstyti galimybę taikyti intervencinio grūdų supirkimo sistemą perteklinių grūdų supirkimui Ukrainoje, esant nepalankioms kainoms rinkoje, taip palaikant grūdų kainą, užtikrinant augintojų pajamas ir prisidedant prie Pasaulio maisto programos tikslų įgyvendinimo;
ragina  Europos Parlamentą ir Europos Sąjungos Tarybą, Europos Vadovų Tarybą remti rusiškos ir baltarusiškos kilmės grūdų importo ir tranzito į ir per Europos Sąjungos teritoriją uždraudimą ir bendrą Europos Sąjungos poziciją šioje srityje.

